SELETUSKIRI

1. ETTEPANEKU TAUST

Ühepoolseid Euroopa Liidu tariifikvoote on vaja selliste toodete puhul, mida ei toodeta liidus piisavalt, et rahuldada liidu töötleva tööstuse vajadusi jooksval kvoodi kehtivusajal. Vastuseks mitmete liikmesriikide taotlustele kaalus komisjon koos asjaomaste valitsuste ekspertidega, kas avada teatavaid põllumajandus- ja tööstustooteid hõlmavad ühepoolsed tariifikvoodid.

Nõukogu võttis 22. detsembril 2009. aastal vastu määruse (EL) nr 7/2010, millega avatakse teatavaid põllumajandus- ja tööstustooteid hõlmavad ühepoolsed liidu tariifikvoodid ja sätestatakse nende haldamine, et liidu nõudlust kõnealuste toodete järele saaks täita kõige soodsamatel tingimustel.

Seetõttu tuleks vajalikele kogustele avada liidu tariifikvoodid ühise tollitariifistiku ühepoolse tollimaksu nullmääraga või vähendatud tollimaksumääraga, häirimata seejuures kõnealuste toodete turgusid. Tollitariifistiku majandusküsimuste töörühma koosolekul peetud arutelud näitasid, et liikmesriigid on nõus suurendama kvootide mahtu määruse ettepanekuga hõlmatud toodete puhul ja muutma järjekorranumbrit 09.2631 kandva kvoodi tootekirjeldust, häirimata seejuures kõnealuste toodete turgusid. Samuti osutus vajalikuks sulgeda järjekorranumbrit 09.2947 kandev tariifikvoot.

Ettepanek on kooskõlas põllumajandus-, kaubandus-, ettevõtlus-, arengu- ja välispoliitikaga. Eelkõige ei mõjuta käesolev ettepanek ELiga sooduskaubanduslepingud (nt üldine soodustuste süsteem, AKV süsteem, Lääne-Balkani kandidaatriigid või potentsiaalsed kandidaatriigid) sõlminud riike.

2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED

Konsulteeriti tollitariifistiku majandusküsimuste töörühmaga, kes esindab kõigi liikmesriikide tootmisharusid. Kõik loetletud kvoodid on töörühmas saavutatud kokkuleppe tulemus.

Märkimisväärseid pöördumatute tagajärgedega riske ei ole nimetatud.

Käesolev ettepanek läbib talitustevahelise konsultatsioonimenetluse ja see avaldatakse pärast selle vastuvõtmist nõukogus.

3. ETTEPANEKU ÕIGUSLIK KÜLG

Nõukogu määruse (millega avatakse teatavaid põllumajandus- ja tööstustooteid hõlmavad ühepoolsed liidu tariifikvoodid ja sätestatakse nende haldamine) muudatus, mille õiguslik alus on Euroopa Liidu toimimise lepingu artikkel 31. Vastavalt kõnealusele artiklile kinnitab nõukogu ühepoolsete tariifikvootide kohaldamise komisjoni ettepaneku põhjal kvalifitseeritud häälteenamusega.

Ettepanek tehakse liidu ainupädevusse kuuluvas valdkonnas. Subsidiaarsuse põhimõtet seetõttu ei kohaldata.

Meetmed on kooskõlas põhimõtetega, mille eesmärk on lihtsustada menetlusi väliskaubandusega tegelevate ettevõtjate jaoks, ning komisjoni 1998. aasta teatisega ühepoolsete tariifide peatamise ja kvootide kohaldamise kohta (vt EÜT C 128, 25.4.1998, lk 2).

4. MÕJU EELARVELE

Saamata jäävad tollimaksud kogusummas 837 623 eurot.

5. VALIKULISED ÜKSIKASJAD

Kavandatud määruse lisas on esitatud ühepoolsete kvootide mahu suurendamine ja kvootide muudatused.

2011/0120 (NLE)

Ettepanek:

NÕUKOGU MÄÄRUS

millega muudetakse määrust (EL) nr 7/2010, millega avatakse teatavaid põllumajandus- ja tööstustooteid hõlmavad ühepoolsed liidu tariifikvoodid ja sätestatakse nende haldamine

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 31,

võttes arvesse Euroopa Komisjoni ettepanekut

ning arvestades järgmist:

1. Selleks et tagada teatavate liidus alatoodetud kaupade piisav ja püsiv tarnimine ning et vältida võimalikke turuhäireid, avati nõukogu määrusega (EL) nr 7/2010[1] teatavaid põllumajandus- ja tööstustooteid hõlmavad ühepoolsed tariifikvoodid, mille raames kõnealuseid tooteid võib importida tollimaksu nullmääraga.

2. Järjekorranumbrit 09.2767, 09.2813, 09.2628, 09.2629 ja 09.2635 kandvate ühepoolsete liidu tariifikvootide varem kehtestatud mahud ei ole piisavad liidu tööstuse vajaduste rahuldamiseks. Seepärast tuleb järjekorranumbrit 09.2767 ja 09.2813 kandvate tariifikvootide mahtu suurendada alates 1. juulist ning järjekorranumbrit 09.2628, 09.2629 ja 09.2635 kandvate tariifikvootide mahtu alates 1. jaanuarist.

3. Järjekorranumbrit 09.2631 kandva liidu ühepoolse tariifikvoodi tootekirjeldus tuleks läbi vaadata.

4. Lisaks ei ole enam liidu huvides jätkuvalt kohaldada tariifikvooti 2011. aasta teisel poolaastal. Seepärast tuleks järjekorranumbrit 09.2947 kandev tariifikvoot sulgeda alates 1. juulist 2011 ning vastav rida tuleks määruse (EL) nr 7/2010 lisast välja jätta.

5. Seepärast tuleks määrust (EL) nr 7/2010 vastavalt muuta.

6. Kuna ühed käesolevas määruses sätestatud meetmed peavad jõustuma 1. jaanuarist 2011 ja teised 1. juulist 2011, tuleks käesolevat määrust kohaldada alates samadest kuupäevadest ning see peaks jõustuma viivitamata,

ON VASTU VÕTNUD KÄESOLEVA MÄÄRUSE:

Artikkel 1

Määruse (EL) nr 7/2010 lisa muudetakse järgmiselt:

1) tariifikvootide read, mis kannavad järjekorranumbreid 09.2767, 09.2813 ja 09.2631, asendatakse käesoleva määruse I lisas sätestatud ridadega;

2) tariifikvootide read, mis kannavad järjekorranumbreid 09.2628, 09.2629 ja 09.2635, asendatakse käesoleva määruse II lisas sätestatud ridadega;

3) tariifikvoodi rida järjekorranumbriga 09.2947 jäetakse välja.

Artikkel 2

Käeolev määrus jõustub selle Euroopa Liidu Teatajas avaldamise päeval.

Määrust kohaldatakse alates 1. juulist 2011.

Artikli 1 lõiget 2 kohaldatakse siiski alates 1. jaanuarist 2011.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

I LISA

Artikli 1 lõikes 1 osutatud tariifikvoodid

Jrk-nr | CN-kood | TARIC | Kauba kirjeldus | Kvoodi kehtivusaeg | Kvoodi maht | Kvoodi tollimaksu määr (%) |

09.2767 | ex 2910 90 00 | 80 | Fenüülglütsidüüleeter | 1.1.–31.12. | 4 300 tonni | 0 % |

09.2813 | ex 3920 91 00 | 94 | Kolmekihiline polüvinüülbutüraal-koekstrusioonkile gradueeritud värvilise ribaga, sisaldab plastifikaatorina 29–31 massiprotsenti 2,2’-etüleendioksüdietüülbis(2-etüülheksanaati) | 1.1.–31.12. | 3 000 000 m² | 0 % |

09.2631 | ex 9001 90 00 | 80 | Klaasist läätsed, prismad ja liimitud elemendid, kokku monteerimata, CN-koodide 9002, 9005, 9013 10 ja 9015 alla kuuluvate kaupade tootmiseks (1) | 1.1.–31.12. | 5 000 000 ühikut | 0 % |

II LISA

Artikli 1 lõikes 2 osutatud tariifikvoodid

Jrk-nr | CN-kood | TARIC | Kauba kirjeldus | Kvoodi kehtivusaeg | Kvoodi maht | Kvoodi tollimaksu määr (%) |

09.2628 | ex 7019 52 00 | 10 | Plastiga kaetud klaaskiust klaasriie, kaaluga 120 g/m² (± 10 g/m²), mida tavaliselt kasutatakse kokkurullitavate ja raamitud putukavõrkude tootmiseks | 1.1.–31.12. | 1 900 000 m² | 0 % |

09.2629 | ex 7616 99 90 | 85 | Alumiiniumist teleskoopkäepide, mida kasutatakse kohvrite valmistamiseks (1) | 1.1.–31.12. | 600 000 ühikut | 0 % |

09.2635 | ex 9001 10 90 | 20 | Optilised kiud rubriigi 8544 klaaskiudkaablite valmistamiseks (1) | 1.1.–31.12. | 3 300 000 km | 0 % |

FINANTSSELGITUS ETTEPANEKUTE KOHTA, MILLE MÕJU EELARVELE PIIRDUB AINULT TULUDE POOLEGA

1. ETTEPANEKU NIMETUS

Nõukogu määrus, millega muudetakse määrust (EL) nr 7/2010, millega avatakse teatavaid põllumajandus- ja tööstustooteid hõlmavad ühepoolsed liidu tariifikvoodid ja sätestatakse nende haldamine

2. EELARVEREAD

Peatükk ja artikkel: peatükk 1 2, artikkel 1 2 0.

Aastaks 2010 eelarvestatud summa: 14 079 700 000 eurot

3. FINANTSMÕJU

( Ettepanekul puudub finantsmõju

X Ettepanekul puudub finantsmõju kuludele, kuid sellel on finantsmõju tuludele. Mõju on järgmine:

(miljonites eurodes ühe kümnendkoha täpsusega)

Eelarverida | Tulu[2] | 6 kuud, alates 1.7.2011 |

Artikkel 120 | Mõju omavahenditele | - 0.8 |

4. PETTUSEVASTASED MEETMED

Tariifikvootide haldamist reguleerivad sätted sisaldavad ka vajalikke meetmeid pettuse ja eeskirjade eiramise ennetamiseks ning kaitseks nende vastu.

5. Muud märkused

I LISA

Kehtiv alates 1.7.2011:

Artiklis 1 osutatud tariifikvoodid

Toote kirjeldus | Kvoodi maht (ühikut/tonni) | Hinnanguline hind (eurot tonni/m2 kohta) | Tollimaks (%) (ühised tollitariifid 2011) | Kvoodi tollimaks (%) | Eeldatav tulude vähenemine (eurodes) |

Eeter 09.2767 | + 1 800 tonni (esialgne maht: 2 500 tonni) | 4 500 | 5,5 | 0 | 445 500 |

Kile 09.2813 | + 1 000 000 m² (esialgne maht: 2 000 000 m²) | 6,26 | 6,1 | 0 | 381 860 |

Tulude koguvähenemine: (827 360 eurot – 206 840 eurot) = 620 520 eurot (neto).

II LISA

Kehtiv alates 1.1.2011:

Artiklis 2 osutatud tariifikvoodid

Toote kirjeldus | Kvoodi suuruse muutus (tonni/g) | Hinnanguline hind (eurot m², ühiku, km kohta) | Tollimaks (%) (ühised tollitariifid 2011) | Kvoodi tollimaks (%) | Eeldatav tulude vähenemine võrreldes eelmise kvoodi kehtivusajaga (eurodes) |

Klaasriie 09.2628 | + 1 550 000 m² (esialgne maht: 350 000 m²) | 0,96 | 7 | 0 | 104 160 |

Käepidemed 09.2629 | + 360 000 ühikut (esialgne maht: 240 000 ühikut) | 2,32 | 6 | 0 | 50 112 |

Optilised kiud 09.2635 | + 700 000 km (esialgne maht: 2 600 000 ühikut) | 6,66 | 2,9 | 0 | 135 198 |

Tulude koguvähenemine võrreldes kvoodi eelmise kehtivusajaga:(289 470 eurot – 72 367 eurot) = 217 103 eurot (neto).

[1] ELT L 3, 7.1.2010, lk 1.

[2] Traditsiooniliste omavahendite (põllumajandussaaduste tollimaksud, suhkru- ja tollimaksud) korral peab olema märgitud netosumma, st brutosumma pärast 25 % sissenõudmiskulude mahaarvamist.